Tetteqqen-it tmeṭṭut n zik deg uḍar-is di tudert n yall ass aladɣa mi ara truḥ ɣer tala ad d-tagem, imi tala d amkan n tlawin, tikwal ttilin yergazen deg ubrid, mi ara sslen i ssut n yixelxalen ad kren ad ruḥen, akken daɣen it-tteqqnent teslatin n tura di tegnit n lferḥ, abaεda mi ara tseddar yis-s ass n tmeɣra akked wass n sbaε yyam, ɣef waya llan ixelxalen izuranen llan irqiqanen, ad sεun azal n 14 ar 18 cm. Izuranen d tin izewǧen i ten-yetteqqnen neɣ tislit, ma yella d irqiqanen d tilmezyin iten-yetteqqnen di zman n zik. Llan ixelxalen ireqqmen s nnil akked tεeqqayt n lmerğan di tlemmast-nsen, akken daɣen i llan wiyaḍ d imsariyen, d acukan sεan taxellalt s wayes it-ttaṭafent deg uḍar.